Source: https://www.najpravo.sk/uroky-z-omeskania.html?print=1
Timestamp: 2020-01-19 09:39:38+00:00

Document:
17.3. 2016, 17:11 | admin aa
AKTUALIZOVANÉ 17.3.2016
Úroky z omeškania majú povahu sankcie (sankčné úroky) za omeškanie dlžníka so splnením záväzku (§ 517 ods. 2 Občianskeho zákonníka a § 369 Obchodného zákonníka).
Úroky z omeškania sa platia popri samotnom dlžnom plnení stanoveným percentom z tej časti dlhu, z ktorej je dlžník v omeškaní, teda ktorú ešte nezaplatil.
Omeškanie dlžníka s plnením záväzku má zo zákona za následok obsahovú zmenu práv veriteľa a povinností dlžníka, respektíve ich doplnenie novými právami a povinnosťami. Omeškaním teda nastáva zo zákona zmena obsahu právneho vzťahu, a to taká, že povedľa trvajúcej povinnosti splniť záväzok vznikajú aj nové (ďalšie) práva a povinnosti, bez ohľadu na to, či dlžník omeškanie zavinil alebo nie.
Výška úrokov z omeškania v občianskoprávnych vzťahoch
V intenciách problematiky sadzby úrokov z omeškania treba hneď v úvode povedať, že slovenská právna úprava rozlišuje medzi občianskoprávnymi vecami a obchodnými vecami. Zásadné rozdiely medzi týmito úpravami by sa dali formulovať asi takto:
v občianskoprávnych vzťahoch sa výška sadzby úrokov z omeškania nedá zmluvne dojednať, resp. zmluvné strany sa nemôžu dohodnúť na vyššej než zákonom stanovenej výške na rozdiel od obchodnoprávnych vzťahov, kde sa uprednostňuje dohoda podnikateľov o výške úrokov z omeškania a keď výška nebola dohodnutá, vzniká pri omeškaní nárok na úroky z omeškania v zákonnej výške. Samozrejme, oprávnená strana (veriteľ) môže úroky z omeškania požadovať aj v nižšej než zákonnej výške.
do januára 2009 boli rozdielne sadzby úrokov z omeškania v obchodných a občianskoprávnych vzťahoch. Od 1. 2. 2013 sa opäť pristúpilo k dualizmu sadzieb a odvtedy sú stanovené odlišné sadzby úrokov z omeškania pre občianske a obchodné vzťahy!
Prehľad sadzieb úrokov z omeškania
Sadzby úrokov z omeškania v občianskoprávnych vzťahoch po 1.2.2013
Vznik omeškania od Vznik omeškania do Sadzba úrokov z omeškania v právnych vzťahoch vzniknutých do 31. 1. 2013 Sadzba úrokov z omeškania v právnych vzťahoch vzniknutých po 1. 2. 2013 vrátane
16.3.2016 súčasnosť 8 5
10.9.2014 15.3.2016 8,05 5,05
11.6.2014 9.9.2014 8,15 5,15
13.11.2013 10.6.2014 8.25 5,25
8.5.2013 12.11.2013 8,5 5,50
1.2.2013 7.5.2013 8,75 5,75
Sadzby fixných úrokov z omeškania pre obchodné právne vzťahy po 1. 2. 2013
16.3.2016 súčasnosť 8 9
10.9.2014 15.3.2016 8,05 9,05
11.6.2014 9.9.2014
8,15 9,15
13.11.2013 10.6.2014 8,25 9,25
8.5.2013 12.11.2013 8,50 9,50
1.2.2013 7.5.2013 8,75 9,75
Sadzby úrokov z omeškania do 31. 1. 2013
Omeškanie Od
Omeškanie Do
Výška úrokov z omeškania v občiansko-právnych vzťahoch (Od 15.1.2009 aj v obchodných vzťahoch)
27. 03. 2007
01. 03. 2006
30. 05. 2006
01. 03. 2005
28. 02. 2006
01. 07. 2004
29. 04. 2004
30. 06. 2004
29. 03 2004
28. 04. 2004
26. 09. 2003
18. 11. 2002
25. 09. 2003
27. 04. 2002
26. 04. 2002
13. 01. 1996
06. 10. 1995
12. 01. 1996
17. 03. 1995
05. 10. 1995
20. 12. 1993
16. 03. 1995
19. 12. 1993
(Zdroj informácií: www.nbs.sk, výpočet ÚZO: najprávo.sk)
Pozn.: Do 31. 12. 2008 sa zákonná výška úrokov z omeškania počítala ako dvojnásobok diskontnej sadzby NBS (neskôr tzv. základná úroková sadzba NBS) a od 1. 1. 2009 (nar. vlády 586/2008 Z. z.) sa zákonná výška úrokov z omeškania počíta tak, že k základnej úrokovej sadzbe ECB (tzv. hlavné refinančné operácie) sa pripočíta 8 percentuálnych bodov.
Výška úrokov z omeškania v obchodných záväzkových vzťahoch
Ako sme už uviedli, obchodné záväzkové vzťahy sú špecifické tým, že výška úrokov z omeškania sa môže zmluvne modifikovať. Avšak aj v prípade ak boli úroky z omeškania zmluvne dohodnuté, musí táto výška zodpovedať zásadám poctivého obchodného styku. V opačnom prípade nemožno právu z takejto dohody priznať ochranu. Znamená to, že súd nemôže priznať úroky vo výške, ktorá by uvedeným zásadám odporovala, i keď bola výška úrokov zmluvne dohodnutá.
V obchodných záväzkových vzťahoch sa sadzba úrokov z omeškania stanovovala rôzne. Zásadné sú tieto časové pásma:
do 31. 01. 2004 ustanovenie § 369 ods. 1 Obchodného zákonníka znelo tak, že ak je dlžník v omeškaní so splnením peňažného záväzku alebo jeho časti a nie je dohodnutá sadzba úrokov z omeškania, je dlžník povinný platiť z nezaplatenej sumy úroky z omeškania určené v zmluve, inak o 1% vyššie, než je úroková sadzba určená obdobne podľa § 502 Obch. zákonníka, t. j. 1 % nad obvyklé úroky požadované za úvery, ktoré poskytujú banky v mieste sídla dlžníka v čase uzavretia zmluvy. Zisťovanie týchto úrokov bolo mnohokrát nejednoznačné.
do 31. 12. 2008 znelo ustanovenie § 369 ods. 1 tak, že ak je dlžník v omeškaní so splnením peňažného záväzku alebo jeho časti, je povinný platiť z nezaplatenej sumy úroky z omeškania určené v zmluve, inak o 10% vyššie, než je základná úroková sadzba Národnej banky Slovenska uplatňovaná pred prvým kalendárnym dňom kalendárneho polroka, v ktorom došlo k omeškaniu. Základná úroková sadzba Národnej banky Slovenska platná v prvý kalendárny deň kalendárneho polroka sa použije počas celého tohto polroka. Uvedené ustanovenie vyvolávalo v praxi množstvo problémov.
od 15. 01. 2009 do 31. 1. 2013 znelo predmetné ustanovenie tak, že ak je dlžník v omeškaní so splnením peňažného záväzku alebo jeho časti, je povinný platiť z nezaplatenej sumy úroky z omeškania dohodnuté v zmluve. Ak úroky z omeškania neboli dohodnuté, dlžník je povinný platiť úroky z omeškania podľa predpisov občianskeho práva. (od 15. 01. 2009 teda platila aj v obchodných veciach vyššie uvedená tabuľka). Ak záväzok vznikol zo spotrebiteľskej zmluvy a dlžníkom je spotrebiteľ, možno dohodnúť úroky z omeškania najviac do výšky ustanovenej podľa predpisov občianskeho práva.
Od 1. 2. 2013 znie ustanovenie § 369 Obch. zákonníka takto: Ak je dlžník v omeškaní so splnením peňažného záväzku alebo jeho časti, vzniká veriteľovi, ktorý si splnil svoje zákonné a zmluvné povinnosti, právo požadovať z nezaplatenej sumy úroky z omeškania vo výške dohodnutej v zmluve, a to bez potreby osobitného upozornenia. Ak výška úrokov z omeškania nebola dohodnutá, dlžník je povinný platiť úroky z omeškania v sadzbe, ktorú ustanoví vláda Slovenskej republiky nariadením. Ak záväzok vznikol zo spotrebiteľskej zmluvy a dlžníkom je spotrebiteľ, možno dohodnúť úroky z omeškania najviac do výšky ustanovenej podľa predpisov občianskeho práva. Citované nariadenie vlády č. 21/2013 Z. z. uvádza, že sadzba úrokov z omeškania sa rovná základnej úrokovej sadzbe Európskej centrálnej banky platnej k prvému dňu omeškania s plnením peňažného záväzku zvýšenej o deväť percentuálnych bodov; takto určená sadzba úrokov z omeškania platí počas celej doby omeškania s plnením peňažného záväzku. To je tzv. fixná sadzba úrokov z omeškania. Viac o zmenách v oblasti úrokov z omeškania od 1. 2. 2013 si prečítajte TU.
Dohoda o výške úrokov z omeškania vo faktúre
K tomu, aby došlo k uzavretiu dohody o výške úrokov z omeškania doložkou na faktúre, ktorou si dodávateľ účtuje kúpnu cenu, musí tu zároveň existovať prejav vôle odberateľa, ktorý nevzbudzuje pochybnosť o tom, že chcel takúto dohodu uzavrieť (napríklad prijatím tohto návrhu dodávateľa dopísaním textu: „Súhlasím s navrhovanou výškou úrokov z omeškania" a podpisom, prípadne dopísaním textu: „Akceptujem" k doložke o výške úrokov a podpisom a pod.). Samotný podpis faktúry, na ktorej je zo strany dodávateľa uvedená doložka o výške úrokov z omeškania pre prípad oneskorenej platby, osvedčujúci prevzatie tovaru však k tejto dohode o výške úrokov nepostačuje.
Predávajúci (veriteľ) teda nemôže žiadať úrok z omeškania vo výške, ktorú si takto jednostranne stanovil vo faktúre, môže žiadať v prípade nezaplatenia faktúry len zákonný úrok.
Je potrebné rozlišovať medzi úrokmi, ktoré sú odmenou resp. cenou za poskytnutý úver a úrokmi z omeškania, ktoré sú sankciou za omeškanie. Ide o dva rozdielne inštitúty a nezriedka je dlžník povinný platiť súčasne aj úroky aj úroky z omeškania.
Úroky z omeškania sú sankciou a teda príslušenstvom pohľadávky, a preto za omeškanie so zaplatením úrokov z omeškania nevzniká navrhovateľovi právo na ďalšie úroky z omeškania z týchto úrokov z omeškania podľa ustanovenia § 369 Obchodného zákonníka, pretože v tomto prípade ide o omeškanie so zaplatením príslušenstva.
Zo žaloby resp. návrhu na začatie konania v časti týkajúcej sa úrokov z omeškania musí byť zrejmé, že sa: navrhovateľ domáha práva na zaplatenie úrokov z omeškania, za aké obdobie mu majú byť úroky z omeškania prisúdené, v akej výške a ak je predmetom konania obchodný záväzkový vzťah, či ide o úroky dojednané medzi účastníkmi alebo zákonné úroky vo výške ustanovenej v § 369 Obch. zákonníka.
Ak je predmetom spotrebiteľskej zmluvy poskytnutie peňažných prostriedkov spotrebiteľovi, sankcie za omeškanie spotrebiteľa so splácaním peňažných prostriedkov nesmú spolu prevýšiť priemernú hodnotu ročnej percentuálnej miery nákladov naposledy zverejnenú podľa osobitného predpisu pred vznikom omeškania o viac ako 10 percentuálnych bodov ročne a súčasne nesmú prevýšiť trojnásobok úrokov z omeškania podľa tohto nariadenia vlády; za rozhodujúcu sa považuje ročná percentuálna miera nákladov pre obdobný typ spotrebiteľského úveru. Za sankcie sa považujú úroky z omeškania, zmluvné pokuty a akékoľvek iné plnenia za omeškanie spotrebiteľa so splácaním peňažných prostriedkov.
Na úvodnej stránke portálu najprávo.sk sa nachádza kalkulačka na výpočet úrokov z omeškania. Vyskúšajte ju!

References: § 369
 súd 
 § 369
 § 502
 § 369
 § 369
 § 369
 § 369